Document ID: 31990D0442

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 25ης Ιουλίου 1990
σχετικά με τους κώδικες για τη γνωστοποίηση των ασθενειών των ζώων
(90/442/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 82/894/ΕΟΚ του Συμβουλίου της 21ης Δεκεμβρίου 1982 σχετικά με τη γνωστοποίηση των ασθενειών των ζώων στην Κοινότητα (1), όπως τροποποιήθηκε τελευταία από την απόφαση 90/134/ΕΟΚ της Επιτροπής (2), και ιδίως το άρθρο 5,
Εκτιμώντας:
ότι, με την απόφαση 84/90/ΕΟΚ (3), όπως τροποποιήθηκε τελευταία από την απόφαση 89/163/ΕΟΚ (4), η Επιτροπή καθόρισε τη μορφή σύμφωνα με την οποία θα πρέπει να γνωστοποιούνται οι ασθένειες των ζώων·
ότι, με απόφαση της 30ής Ιανουαρίου 1985 (5), όπως τροποποιήθηκε τελευταία από την απόφαση της 3ης Απριλίου 1990 (6), η Επιτροπή έχει ορίσει τους κώδικες για τη γνωστοποίηση των ασθενειών των ζώων·
ότι πρέπει να λαμβάνονται υπόψη οι κώδικες που αντιστοιχούν στις περιφέρειες της Ισπανίας και της Πορτογαλίας, καθώς και στο «RVV-Kring» των Κάτω Χωρών·
ότι, κατά συνέπεια, για λόγους σαφήνειας, πρέπει να ακυρωθεί η απόφαση της 30ής Ιανουαρίου 1985 και να εγκριθεί ένα ενοποιημένο κείμενο·
ότι έχει σημασία να ληφθούν υπόψη οι ανάγκες οι οποίες είχαν οδηγήσει στη λήψη της απόφασης της Επιτροπής της 30ής Ιανουαρίου 1985, δηλαδή ο εμπιστευτικός χαρακτήρας των παρεχόμενων πληροφοριών, η ανάγκη να διαβιβάζονται οι πληροφορίες μέσω πληροφορικού συστήματος και να παρέχονται οι πληροφορίες οι οποίες προβλέπονται από την οδηγία του Συμβουλίου 80/217/ΕΟΚ της 22ας Ιανουαρίου 1980 για τη θέσπιση κοινοτικών μέτρων καταπολέμησης της κλασικής πανώλης των χοίρων (7), όπως τροποποιήθηκε τελευταία από την οδηγία 87/486/ΕΟΚ (8) ·
ότι, για να διαφυλαχθεί ο εμπιστευτικός χαρακτήρας των διαβιβαζομένων πληροφοριών, είναι αναγκαίο να μη δημοσιευθούν τα παραρτήματα που επισυνάπτονται στην παρούσα απόφαση·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο πλαίσιο των διαδικασιών γνωστοποίησης των ασθενειών των ζώων, οι πληροφορίες διαβιβάζονται χρησιμοποιώντας τους κώδικες οι οποίοι ορίζονται στα παραρτήματα 1 έως 11 της παρούσας απόφασης.
Άρθρο 2
Η απόφαση της 30ής Ιανουαρίου 1985 καταργείται.
Άρθρο 3
Η παρούσα απόφαση είναι εφαρμοστέα από την 1η Αυγούστου 1990.
Άρθρο 4
Η παρούσα απόφαση απευθύνεται σε όλα τα κράτη μέλη.
Βρυξέλλες, 25 Ιουλίου 1990.

Labels: 12
6